cyanic-selkie/wikianc huggingface dataset:
Ιράν
Πολιτική
Το Ιράν αποτελεί συνταγματική ισλαμική δημοκρατία, όπως ορίζει το σύνταγμα το 1979 που ονομάζεται Κανούν-ι Ασασί. Η νομοθετική και εκτελεστική εξουσία ασκούνται από μια σειρά συνδεόμενων θεσμών, ορισμένοι εκ των οποίων στελεχώνονται από αιρετούς και άλλοι από άτομα διορισμένα με βάση τις θρησκευτικές τους επιλογές. Η βασική πολιτειακή ιδέα είναι το «βελαγιάτ-ι φακίχ», ήτοι «καθοδήγηση από ειδικό του ισλαμικού θρησκευτικού νόμου» που βρίσκει εφαρμογή στους μη λαϊκά εκλεγμένους θεσμούς του Ανώτατου Ηγέτη και του Συμβουλίου Κηδεμόνων. Αυτή η «καθοδηγητική» μορφή εξουσίας από ιερωμένους προστίθεται στο παγκοσμίως κοινό πολιτειακό τρίπτυχο νομοθετικής, εκτελεστικής και δικαστικής εξουσίας και μάλιστα τις ελέγχει αφ' υψηλού. Ανώτατος άρχοντας του κράτους δεν είναι ο Πρόεδρος της Ισλαμικής Δημοκρατίας ο οποίος έχει ρόλο πρωθυπουργού αλλά ο Ανώτατος Ηγέτης ο οποίος έχει ρόλο αρχηγού του κράτους.
Ανώτατος Ηγέτης (Ραχμπάρ)
Σύμφωνα με το ιρανικό σύνταγμα, ο Ανώτατος Ηγέτης του Ιράν σκιαγραφεί και επιβλέπει την εφαρμογή των «γενικών πολιτικών κατευθύνσεων της Ισλαμικής Δημοκρατίας του Ιράν». Αναπληρώνεται από το Συμβούλιο των Κηδεμόνων, μία επιτροπή σημαινόντων ιερωμένων. Ο Ανώτατος Ηγέτης είναι και αρχιστράτηγος του στρατού όπως και αρχηγός των υπηρεσιών ασφαλείας και των μυστικών υπηρεσιών και είναι ο μόνος που δικαιούται να κηρύξει πόλεμο. Ηγείται προσωπικά του αυτόνομου στρατού των Φρουρών της ισλαμικής επανάστασης. Επίσης διορίζει και απομακρύνει τους επικεφαλής της δικαιοσύνης και των κρατικών ΜΜΕ. Τέλος διορίζει επίσης έξι από τα δώδεκα μέλη του Συμβουλίου των Κηδεμόνων.
Ο Ανώτατος Ηγέτης του Ιράν και τα μέλη του Συμβουλίου των Κηδεμόνων, εκλέγονται από μία Συνέλευση Εμπειρογνωμόνων, με βάση τα προσόντα και τη δημοτικότητα.
Πρόεδρος (Ραΐς-ε Τζομχούρ)
Μαζί με τον Ανώτατο Ηγέτη, ο λαϊκά εκλεγόμενος Πρόεδρος του Ιράν είναι ο σημαντικότερος αξιωματούχος στη χώρα και αρχηγός της εκτελεστικής εξουσίας. Έχει την ευθύνη για την τήρηση του Συντάγματος και ηγείται της εκτελεστικής εξουσίας, εκτός από υποθέσεις που σχετίζονται απευθείας με τον Ανώτατο Ηγέτη. Σύμφωνα με το Σύνταγμα όλοι οι υποψήφιοι για το αξίωμα του Προέδρου πρέπει να εγκρίνονται από το Συμβούλιο των Κηδεμόνων πριν συμμετάσχουν στις εκλογές, που διεξάγονται με καθολική ψηφοφορία και πλειοψηφικό σύστημα ανά τέσσερα χρόνια. Μετά την εκλογή του ο Πρόεδρος διορίζει και επιβλέπει το Υπουργικό Συμβούλιο, συντονίζει το κυβερνητικό έργο και επιλέγει πολιτικές που προτείνονται στο Κοινοβούλιο. Ο διορισμός νέου Υπουργικού Συμβουλίου πρέπει να επικυρώνεται από το Κοινοβούλιο. Αξιοσημείωτο είναι ότι στο Ιράν, κατά παγκόσμια εξαίρεση, ο στρατός δεν ελέγχεται από την εκτελεστική εξουσία.
Ισλαμική Συμβουλευτική Συνέλευση (Ματζλίς-ι Σούρα-γιε Ισλαμί)
Η Βουλή ονομάζεται Ισλαμική Συμβουλευτική Συνέλευση. Απαρτίζεται από ένα σώμα 290 βουλευτών που εκλέγονται ανά 4 χρόνια με καθολική μυστική ψηφοφορία. Οι υποψήφιοι πρέπει να εγκρίνονται προκαταβολικά από το Συμβούλιο των Κηδεμόνων. Επεξεργάζεται σχέδια νόμων, επικυρώνει διεθνείς συνθήκες και εγκρίνει τον εθνικό προϋπολογισμό. Όλα τα σχέδια νόμων στέλνονται στο Συμβούλιο των Κηδεμόνων για αναθεώρηση.
Συνέλευση των Εμπειρογνωμόνων
Η Συνέλευση των Εμπειρογνωμόνων - η οποία συγκαλείται για μία εβδομάδα κάθε χρόνο- αποτελείται από 86 «ενάρετους και πολυμαθείς» κληρικούς που εκλέγονται από το λαό κάθε οκτώ χρόνια, από λίστα ονομάτων εγκεκριμένη από το Συμβούλιο των Κηδεμόνων (όπως συμβαίνει και στις προεδρικές και κοινοβουλευτικές εκλογές στο Ιράν).
Η Συνέλευση των Εμπειρογνωμόνων με τη σειρά της εκλέγει ένα από τα μέλη της στο αξίωμα του Ανώτατου Ηγέτη της χώρας. Η Συνέλευση δεν έχει ποτέ φέρει αντίρρηση επισήμως σε οποιαδήποτε απόφαση του Ανώτατου Ηγέτη.
Συμβούλιο των Κηδεμόνων (Σουρα-γιε Νεγαμπάν-ι Κανούν)
Το Συμβούλιο των Κηδεμόνων περιλαμβάνει δώδεκα νομομαθείς εκ των οποίων οι έξι διορίζονται από τον Ανώτατο Ηγέτη. Οι άλλοι έξι προτείνονται από τον επικεφαλής του δικαστικού σώματος, και διορίζονται από τη Βουλή. Το Συμβούλιο των Κηδεμόνων είναι εξουσιοδοτημένο να ερμηνεύει το Σύνταγμα και να αποφαίνεται για τη συμβατότητα των νόμων με το Ισλαμικό Δίκαιο. Αν ένα νομοθέτημα κριθεί αντίθετο με τον ισλαμικό νόμο παραπέμπεται για αναθεώρηση στη βουλή. Τέλος, το όργανο αυτό εξετάζει όσους επιθυμούν να είναι υποψήφιοι στις προεδρικές ή βουλευτικές εκλογές και αποφασίζει εάν μπορούν να συμμετάσχουν ή όχι.
Συμβούλιο Σκοπιμότητας
Το λεγόμενο Συμβούλιο Σκοπιμότητας καθιερώθηκε το 1988 από τον Αγιατολάχ Χομεϊνί και εξουσιοδοτείται να μεσολαβεί σε πιθανές διαφορές γνώμης ανάμεσα στη Βουλή και το Συμβούλιο των Κηδεμόνων. Σύμφωνα με το σύνταγμα το συμβούλιο αυτό λειτουργεί επίσης συμβουλευτικά στον Πρόεδρο της χώρας.
Δικαστική Εξουσία / Δικαιοσύνη
Ο αρχηγός του δικαστικού σώματος διορίζεται από τον Ανώτατο Ηγέτη και με τη σειρά του διορίζει τον πρόεδρο του Ανωτάτου Δικαστηρίου και τον Γενικό Εισαγγελέα του κράτους. Τα δημόσια δικαστήρια εκδικάζουν τις αστικές και τις περισσότερες ποινικές υποθέσεις. Ειδικά Επαναστατικά Δικαστήρια ασχολούνται με ορισμένες ποινικές πράξεις, όπως εγκλήματα κατά της εθνικής ασφάλειας, πράξεις κατά του πολιτεύματος και λαθρεμπόριο ναρκωτικών και οι αποφάσεις τους είναι τελεσίδικες (χωρίς δικαίωμα έφεσης). Τελεσίδικες είναι επίσης οι αποφάσεις του Ειδικού Δικαστηρίου Κληρικών που εκδικάζει υποθέσεις κληρικών κατηγορουμένων.
Σύμφωνα με τη Διεθνή Αμνηστία, το 2004 τουλάχιστον 108 άνθρωποι καταδικάστηκαν σε θάνατο εκ των οποίων οι περισσότεροι ήταν πολιτικοί κρατούμενοι και ορισμένοι άλλοι ήταν ανήλικοι. Αν και επισήμως απαγορευμένα, τα βασανιστήρια είναι συχνά σε φυλακές και κρατητήρια. Η ομοφυλοφιλία επισύρει μαστίγωμα και το πρωκτικό σεξ ανδρών θανατική ποινή. Παραδόξως, η αλλαγή φύλου αναγνωρίζεται ως νόμιμη και κατά περιπτώσεις η σχετική ιατρική διαδικασία επιχορηγείται από το εθνικό σύστημα υγείας.
Επιστήμες
Κατά τη χρυσή εποχή του Ισλάμ (8ος-11ος αιώνας) στην περιοχή αναπτύχθηκε ολόκληρο το τότε φάσμα των επιστημών και ιδιαίτερα τα μαθηματικά, η αστρονομία και η φιλοσοφία. Πέρσες επιστήμονες τελειοποίησαν, από τον 10ο αιώνα και ύστερα, τη χρήση του αστρολάβου, όργανο που χρησιμοποιούνταν για τον καθορισμό της θέσης και της κίνησης των άστρων, που βρήκε ιδιαίτερη εφαρμογή στη ναυσιπλοΐα, μέχρι την εποχή της Αναγέννησης.
Στη σύγχρονη εποχή, (2 Φεβρουαρίου 2009) ο πρόεδρος Αχμαντινετζάντ ανακοίνωσε ότι η Τεχεράνη εκτόξευσε τον δικό της δορυφόρο, με το όνομα «Ομίντ» και τον έθεσε σε τροχιά, με έναν πύραυλο κατασκευασμένο στο Ιράν.
Μεταφορές
Το Ιράν διαθέτει συνολικό μήκος σιδηροδρομικών γραμμών 8.367 χλμ. και 172.927 χλμ. οδικού δικτύου, από τα οποία το 72% είναι ασφαλτοστρωμένα. Η οδήγηση γίνεται στα δεξιά.
Ψηφιακό αρχείο ΕΡΤ
Κατηγορία:Ιράν Κατηγορία:Θεοκρατίες Κατηγορία:Κράτη του Περσικού Κόλπου Κατηγορία:Ιρανικές χώρες και εδάφη
Σύστημα εμπίστων
Το σύστημα εμπίστων (trusty system) ήταν ένα αυστηρό σύστημα πειθαρχίας και ασφάλειας που ήταν υποχρεωτικό σύμφωνα με τη νομοθεσία της πολιτείας του Μισισίπι στις ΗΠΑ (αλλά χρησιμοποιήθηκε επίσης και σε άλλες πολιτείες, όπως το Αρκάνσας, την Αλαμπάμα, τη Λουιζιάνα, και το Τέξας) ως μέθοδος ελέγχου και εκμετάλλευσης των φυλακισμένων στο Αναμορφωτήριο της Πολιτείας του Μισισιπή (Mississippi State Penitentiary) στο Πάρτσμαν (Parchman), τη μοναδική φυλακή του Μισισιπή. Ήταν σχεδιασμένο για να αντικαταστήσει την ενοικίαση καταδίκων. Με αυτό το σύστημα επιλεγμένοι κατάδικοι χρησιμοποιούνταν από τους φύλακες για να πραγματοποιούν σωματικές τιμωρίες σε άλλους καταδίκους σύμφωνα με μια αυστηρή ιεραρχία δύναμης που έθετε η φυλακή. Η δικαστική περίπτωση Γκαίητς κατά Κόλιερ (Gates v. Collier Prison Reform Case, 1970–1971) έβαλε τέλος στην κατάφωρη κακοποίηση των φυλακισμένων με το σύστημα εμπίστων, μαζί με άλλες αδικίες που ουσιαστικά συνεχίζονταν στη φυλακή απαράλλαχτες από τότε που χτίστηκε η φυλακή το 1903 στο Μισισιπή. Άλλες πολιτείες που επίσης χρησιμοποιούσαν το σύστημα εμπίστων αναγκάστηκαν να το καταργήσουν με αυτή τη δικαστική απόφαση.
Περιγραφή
Η Φάρμα Πάρτσμαν, όπως ονομαζόταν αρχικά η φυλακή, χτίστηκε το 1903 στο πλούσιο έδαφος του Δέλτα του Μισισιπή. Λόγω της νομοθεσίας του Μισισιπή, η φυλακή έπρεπε να καλύπτει όχι μόνο τα έξοδά της αλλά να βγάζει και κέρδος για την πολιτεία. Πρακτικά αυτό σήμαινε πως η πολιτεία χρησιμοποιούσε τη φυλακή ως κερδοσκοπική επιχείρηση, με εργάτες που δεν πληρώνονταν. Αυτό έκανε ζημιά στις κανονικές επιχειρήσεις, οι οποίες έπρεπε να πληρώνουν τους εργαζομένους τους κανονικά. Ο διευθυντής της φυλακής είχε απόλυτη εξουσία μέσα στη φυλακή και δεν ελέγχονταν από κανέναν. Οι πρακτικές της φυλακής έμειναν αναλλοίωτες από το 1903 μέχρι που η εκδίκαση της υπόθεσης Γκαίητς κατά Κόλιερ την εξανάγκασε να αλλάξει. Το 1911 οι Τάιμς της Νέας Υόρκης έγραψαν ένα άρθρο που εξυμνούσε το σύστημα φυλακών του Μισισιπή για την κερδοσκοπική του προσέγγιση όσον αφορά τη κάθειρξη. Η φυλακή είχε σχεδόν 64,75 τετραγωνικά χιλιόμετρα καλλιεργήσιμης γης και καλλιεργούσε φυτά υψηλής κερδοφορίας (cash crops) όπως βαμβάκι, αλλά ασχολιόταν και με εκτροφή ζώων. Παρόλο που ο πληθυσμός της φυλακής ήταν περίπου 1.900 κατάδικοι (τα δύο τρίτα αυτών ήταν μαύροι και υπό καθεστώς φυλετικού διαχωρισμού), σύμφωνα με τη νομοθεσία η φυλακή επιτρεπόταν να έχει μόνο ένα μέγιστο αριθμό 150 υπαλλήλων, με προφανή στόχο να συγκρατείται το κόστος. Έτσι οι δουλειές στη φάρμα γίνονταν από τους φυλακισμένους. Το κύριο μέρος της φύλαξης και της πειθάρχισης των φυλακισμένων γινόταν από τους έμπιστους φυλακισμένους. Επίσης έκαναν και τις περισσότερες διαχειριστικές εργασίες, επιβλεπόμενοι από λίγους μόνο υπαλλήλους. Έτσι οι έμπιστοι κατάδικοι ήταν αυτοί που ουσιαστικά έλεγχαν τους υπόλοιπους. Ουσιαστικά οι έμπιστοι λειτουργούσαν όλο το σύστημα της φυλακής.
Ψηλότερα στη ιεραρχία των φυλακισμένων ήταν αυτοί που ήταν οπλισμένοι με καραμπίνες, οι οποίοι ονομάζονταν «έμπιστοι σκοπευτές». Ο ρόλος τους ήταν να δουλεύουν ως φύλακες και να κρατούν τους άλλους φυλακισμένους υπό έλεγχο καθημερινά, και μέσα στη φυλακή αλλά και έξω εν ώρα εργασιών. Επόμενοι στην ιεραρχία ήταν οι άοπλοι έμπιστοι που εκτελούσαν χρέη θυρωρού ή έκαναν άλλες υπαλληλικές και ταπεινές εργασίες για τους κανονικούς εργαζομένους της φυλακής. Τις πιο απλές δουλειές, όπως τη διανομή φαρμάκων, τις έκαναν κατάδικοι άλλων κατηγοριών – π.χ. τα λεγόμενα «παιδιά του θαλάμου» (hallboys). Οι έμπιστοι διατηρούσαν την πειθαρχία μέσα στα καταλύματα των υπόλοιπων φυλακισμένων (τα οποία βρίσκονταν μέσα σε δεκάξι διαφορετικούς στρατώνες) αλλά και στους στρατώνες εργασίας και τις φάρμες. Μαζί με τις τιμωρίες που επέβαλλαν στους στρατώνες, οι έμπιστοι κατάδικοι μπορούσαν επίσης να εισηγηθούν περισσότερες ποινές σε μια ειδική περιοχή για ανυπάκουους ή ενοχλητικούς φυλακισμένους.
Σύμφωνα με τον δικηγόρο Ρόι Άμπερ, που είχε αναλάβει πολλές δικαστικές περιπτώσεις της Αμερικανικής Ένωσης Πολιτικών Ελευθεριών (ACLU) εναντίον του συστήματος των εμπίστων, πολλούς φυλακισμένους τους έδερναν με δερμάτινα μαστίγια αν δεν μάζευαν όσο βαμβάκι τους είχαν αναθέσει κάθε μέρα. Οι στρατώνες της φάρμας όπου ζούσαν οι μαύροι κατάδικοι διευθύνονταν από έναν λευκό αρχιφύλακα, ενώ κάτω απ' αυτόν στην ιεραρχία βρίσκονταν μαύροι «έμπιστοι σκοπευτές», οι οποίοι είχαν μπει φυλακή για δολοφονίες, που ήταν οπλισμένοι με καραμπίνες και διατηρούσαν την πειθαρχία.
Κατάργηση
Η υπόθεση Γκαίητς κατά Κόλιερ (Δικαστική Υπόθεση Αναθεώρησης των Φυλακών Γκαίητς κατά Κόλιερ, 1970–1971) έβαλε τέλος στη σκανδαλώδη κακομεταχείριση των καταδίκων με το σύστημα των εμπίστων, αλλά και σε άλλες αδικίες που συνεχίζονταν ουσιαστικά ακλόνητες από το έτος ίδρυσης της φυλακής, το 1903. Στις 20 Οκτωβρίου 1972 ο ομοσπονδιακός δικαστής Ουίλιαμ Κίηντι διέταξε το τέλος του φυλετικού διαχωρισμού στη φυλακή. Επίσης απαίτησε την αντικατάσταση των οπλισμένων εμπίστων με πολιτικό προσωπικό ασφαλείας.
Έτσι καταργήθηκε κάθε σύστημα όπου οι φυλακισμένοι επιτρεπόταν να έχουν εξουσία ή έλεγχο επί άλλων φυλακισμένων, ή να κάνουν χρήση φυσικής βίας ή άλλου είδους κακομεταχείρισης εναντίον άλλων καταδίκων. Επίσης βρήκε ότι ορισμένα είδη θανατικής ποινής καταπατούσαν τα δικαιώματα των καταδίκων που απεργάζονταν από την Όγδοη Τροπολογία, συμπεριλαμβανομένης της «χειραπέδισης των φυλακισμένων στο φράχτη για μεγάλες χρονικές περιόδους, ... και τον εξαναγκασμό τους να στέκονται, να κάθονται, ή να ξαπλώνουν πάνω σε καφάσια, κούτσουρα, ή με άλλο τρόπο να διατηρούν άβολες στάσεις για πολύ ώρα».
Η δομή και οι αδικίες της φυλακής περιγράφτηκαν λεπτομερώς στη δικαστική υπόθεση Χόουπ κατά Πέλζερ (Hope v. Pelzer), στην οποία ένας πρώην κατάδικος μήνυσε τον επιστάτη της φυλακής για το τραύμα που υπέστη λόγω του συστήματος των εμπίστων.
Άλλες πολιτείες των ΗΠΑ που χρησιμοποιούσαν το σύστημα των εμπίστων, όπως το Αρκάνσας, η Αλαμπάμα, η Λουιζιάνα, και το Τέξας επίσης αναγκάστηκαν να το καταργήσουν έπειτα από το πέρας της εκδίκασης της υπόθεσης Γκέϊτς κατά Κόλιερ.
Εξωτερικοί σύνδεσμοι
Κατηγορία:Ποινικολογία Κατηγορία:Σωφρονισμός
Μάρκος Βιψάνιος Αγρίππας
Ο Μάρκος Βιψάνιος Αγρίππας (Marcus Vipsanius Agrippa, 63 π.Χ. – Μάρτιος 12 π.Χ.) ήταν Ρωμαίος πολιτικός, στρατηγός και αρχιτέκτονας. Ήταν στενός φίλος, γαμπρός και υπαξιωματικός του Οκταβιανού και ήταν υπεύθυνος για την κατασκευή μερικών από τα πιο αξιοσημείωτα κτήρια στην ιστορία της Ρώμης, καθώς και για σημαντικές στρατιωτικές νίκες, κυρίως για τη ναυμαχία του Ακτίου το 31 π.Χ. ενάντια στις δυνάμεις του Μάρκου Αντώνιου και της Κλεοπάτρας. Ως αποτέλεσμα αυτών των νικών, ο Οκταβιανός έγινε ο πρώτος Ρωμαίος αυτοκράτορας, υιοθετώντας το όνομα Αύγουστος. Ο Αγρίππας βοήθησε τον Αύγουστο να καταστήσει τη Ρώμη "πόλη του μαρμάρου" και να ανακαινίσει τα υδραγωγεία, ώστε να προσφέρει σε όλους τους Ρωμαίους, από κάθε κοινωνική τάξη, πρόσβαση σε υψηλής ποιότητας δημόσιες υπηρεσίες. Από κοινού με τον Γάιο Μαικήνα και τον Οκταβιανό, ήταν ένα από τα πρόσωπα που συνέβαλαν καθοριστικά στην εδραίωση του Ηγεμονίας.
Νεανικά χρόνια
Ο Αγρίππας γεννήθηκε το 64-62 π.Χ. σε περιοχή που μας είναι άγνωστη. Ο πατέρας του ήταν ο Λεύκιος Βιψάνιος Αγρίππας. Είχε έναν μεγαλύτερο αδερφό που έφερε το ίδιο όνομα με τον πατέρα του, και μια αδερφή, την Βιψανία Πόλλα. Η οικογένεια δεν κατείχε εξέχουσα θέση στη ρωμαϊκή κοινωνία. Ωστόσο ο Αγρίππας ήταν πάνω κάτω συνομήλικος με τον Οκτάβιο (μέλλοντα αυτοκράτορα Αύγουστο), έτσι μορφώθηκαν μαζί και έγιναν στενοί φίλοι. Παρά τις σχέσεις του Αγρίππα με την οικογένεια του Ιουλίου Καίσαρα, ο μεγαλύτερος αδερφός του επέλεξε διαφορετικό στρατόπεδο κατά τη διάρκεια των εμφύλιων ταραχών του 40 π.Χ., πολεμώντας υπό τις διαταγές του Κάτωνα, κατά των δυνάμεων του Καίσαρα στην Αφρική. Όταν οι δυνάμεις του Κάτωνα ηττήθηκαν, ο αδερφός του Αγρίππα πιάστηκε αιχμάλωτος. Εντούτοις απελευθερώθηκε μετά από σχετική παρέμβαση του Οκταβιανού.
Δεν είναι γνωστό κατά πόσο ο Αγρίππας πολέμησε ενάντια στον αδερφό του στην Αφρική, αλλά πιθανότατα υπηρέτησε κατά τη διάρκεια της εκστρατείας του Καίσαρα το 46 – 45 π.Χ. ενάντια στον Πομπήιο το Νεότερο, η οποία κλιμακώθηκε με τη Μάχη στη Μούνδα. Ό,τι και να ισχύει, ο Καίσαρ είχε καλή εντύπωση για εκείνον και τον έστειλε μαζί με τον Οκτάβιο στην Απολλωνία για στρατιωτικές σπουδές κοντά στα στρατεύματα της Μακεδονίας. Ο ίδιος ο Καίσαρ έμεινε στη Ρώμη για να σταθεροποιήσει την εξουσία του. Ήταν στον τέταρτο χρόνο παραμονής τους εκεί όταν τους έφτασαν τα νέα για τη δολοφονία του Ιουλίου Καίσαρα το Μάρτη του 44 π.Χ. Παρά τη συμβουλή του Αγρίππα και ενός άλλου φίλου τους, του Κουίντου Σαλβιδιένου Ρούφου, να προελάσει στη Ρώμη με τα μακεδονικά στρατεύματα, ο Οκτάβιος αποφάσισε να πλεύσει στην Ιταλία με μικρή συνοδεία. Λίγο μετά την άφιξή του έμαθε πως ο μεγάλος στρατηλάτης τον είχε υιοθετήσει και κατονομάσει διάδοχο της περιουσίας του. (Ο Οκτάβιος έκτοτε πήρε το όνομα του Καίσαρα, αν και οι ιστορικοί τον αποκαλούν Οκταβιανό κατά τη διάρκεια της εν λόγω περιόδου.)
Άνοδος στη στρατιωτική ιεραρχία
Μετά την επιστροφή του Οκταβιανού στη Ρώμη, ο ίδιος και οι υποστηρικτές του κατάλαβαν πως τους ήταν απαραίτητη η υποστήριξη των λεγεώνων. Ο Αγρίππας βοήθησε το φίλο του να βρει στρατό από την περιοχή της Καμπανίας. Όταν ο Οκταβιανός συγκέντρωσε τις λεγεώνες του, ήρθε σε συμφωνία με το Μάρκο Αντώνιο και τον Αιμίλιο Λέπιδο, ιδρύοντας επισήμως το 43 π.Χ. τη Δεύτερη Τριανδρία. Ο Οκταβιανός και ο συνεργάτης του Κουίντος Πέδιος κανόνισε ώστε να ασκηθεί δίωξη στους δολοφόνους του Καίσαρα και στον Αγρίππα έπεσε ο κλήρος να αναλάβει την υπόθεση κατά του Γάιου Κάσσιου Λογγίνου. Ίσως επρόκειτο για την ίδια χρονιά που ο Αγρίππας ξεκίνησε την πολιτική του καριέρα, κερδίζοντας το αξίωμα του Δημάρχου (Tribuni Plebis), το οποίο και του εξασφάλισε την είσοδο στη Σύγκλητο.
Το 42 π.Χ., ο Αγρίππας κατά πάσα πιθανότητα πολέμησε στο πλευρό του Οκταβιανού στη μάχη στους Φιλίππους. Μετά την επιστροφή του στη Ρώμη, έπαιξε σημαντικό ρόλο στον πόλεμο του Οκταβιανού ενάντια στον Λεύκιο Αντώνιο και τη Φουλβία, τον αδερφό και τη σύζυγο του Μάρκου Αντωνίου αντίστοιχα, που άρχισε το 41 π.Χ. και έλαβε τέλος με την κατάληψη της Περούζια (σημερινή Περούτζια) το 40 π.Χ. Ωστόσο, αρχιστράτηγος του Οκταβιανού την εποχή εκείνη ήταν ο Σαλβιδιηνός. Μετά τη λήξη του πολέμου, ο Οκταβιανός αναχώρησε για τη Γαλατία, αφήνοντας στη Ρώμη τον Αγρίππα με το αξίωμα του Αστικού Πραίτορα (Praetor Urbanus). Ο τελευταίος έλαβε διαταγές να υπερασπιστεί την Ιταλία εναντίον των επιθέσεων του Σέξτου Πομπήιου, εχθρού της Τριανδρίας που είχε καταλάβει τη Σικελία. Τον Ιούλιο του 40 π.Χ., ενώ ο Αγρίππας ήταν απασχολημένος με τους Αγώνες προς τιμήν του θεού Απόλλωνα (Ludi Apollinares), οι οποίοι ήταν στις αρμοδιότητες του Αστικού Πραίτορα, ο Σέξτος ξεκίνησε επιδρομές στη νότια Ιταλία. Ο Αγρίππας τον αντιμετώπισε με επιτυχία, αναγκάζοντάς τον να υποχωρήσει. Εντούτοις, η Τριανδρία αποδείχτηκε εύθραυστη και ο Αντώνιος, τον Αύγουστο του ίδιου έτους, ενώθηκε με το Σήξτο με σκοπό να κατακτήσουν μαζί την Ιταλία. Νέα επιτυχία του Αγρίππα, η κατάληψη του Σιπόντουμ που κατείχε ο Αντώνιος, βοήθησε στο να τερματιστεί η σύρραξη. Ο Αγρίππας ήταν ανάμεσα στους διαμεσολαβητές με τη βοήθεια των οποίων ο Αντώνιος και ο Οκταβιανός συμφώνησαν για άλλη μια φορά να συνάψουν ειρήνη. Κατά τη διάρκεια των διαπραγματεύσεων μαθεύτηκε πως ο Σαλβιδιένος σκόπευε να προδώσει τον Οκταβιανό, με αποτέλεσμα να εκτελεστεί ή να αυτοκτονήσει. Ο Αγρίππας έγινε πλέον αρχιστράτηγος του Οκταβιανού.
Στρατιωτικά επιτεύγματα
Το έτος 39 ή 38 π.Χ. ο Οκταβιανός όρισε τον Αγρίππα κυβερνήτη της Πέραν των Άλπεων Γαλατίας, όπου το 38 π.Χ. κατέστειλε μια επανάσταση των Ακουϊτανών. Επίσης πολέμησε κατά των γερμανικών φυλών, αποτελώντας τον πρώτο Ρωμαίο στρατηγό μετά τον Ιούλιο Καίσαρα που πέρασε το Ρήνο ποταμό. Κλήθηκε πίσω στη Ρώμη από τον Οκταβιανό ώστε να αναλάβει το αξίωμα του Υπάτου το 37 π.Χ. Ήταν κατά πολύ νεότερος από την ηλικία που όριζε ο νόμος (43 ετών), αλλά ο Οκταβιανός είχε υποστεί ταπεινωτική ήττα σε μια ναυμαχία από τον Σήξτο Πομπήιο και είχε ανάγκη τον φίλο του για να επιβλέψει την επόμενη στρατιωτική κίνηση. Ο Αγρίππας αρνήθηκε την προσφορά να τελέσει Θρίαμβο για τα επιτεύγματά του στη Γαλατία. Ο ιστορικός Δίων Κάσσιος προβάλλει ως αίτιο την επιθυμία να μην πανηγυρίσει σε μια περίοδο που ο φίλος του είχε προβλήματα. Από τη στιγμή που ο Σήξτος Πομπήιος είχε υπό τον έλεγχό του τις παραθαλάσσιες περιοχές της Ιταλίας, πρώτο μέλημα του Αγρίππα ήταν να εξασφαλίσει ένα ασφαλές λιμάνι για το στόλο του. Το κατάφερε αποκόπτοντας τις λωρίδες στεριάς που χώριζαν τη Λίμνη του Λουκρίνο από τη θάλασσα δημιουργώντας ένα λιμάνι, ενώ παράλληλα ένωσε τη Λίμνη Αβέρνους με το Λουκρίνο για να δημιουργήσει ένα εσωτερικό λιμάνι. Το νέο σύμπλεγμα λιμένων ονομάστηκε Portus Julius προς τιμήν του Οκταβιανού. Ο Αγρίππας είναι επίσης υπεύθυνος για τεχνολογικές καινοτομίες, ανάμεσα στις οποίες πλοία μεγαλύτερου μεγέθους και βελτιωμένοι γάντζοι. Την περίοδο αυτή παντρεύτηκε την Καικηλία Πομπωνία Αττική, κόρη του φίλου του Κικέρωνα, Τίτου Πομπώνιου Αττικού.
Το 36 π.Χ. οι Οκταβιανός και Αγρίππας απέπλευσαν ενάντια στον Σήξτο. Ο στόλος γνώρισε μεγάλες φθορές εξαιτίας κακοκαιριών και αναγκάστηκε να υποχωρήσει. Ο Αγρίππας ηγήθηκε της δεύτερης απόπειρας. Χάρις στην καλύτερης ποιότητας τεχνολογία και εκπαίδευση που διέθεταν, ο Αγρίππας και οι άντρες του πέτυχαν καθοριστικές νίκες στα νερά της Σικελίας, μια κοντά στο σημερινό Μιλάτσο και μια δεύτερη στη Ναυμαχία στο Ναύλοχο, με μόνο δεκαεπτά πλοία του αντιπάλου τους να επιβιώνουν της καταστροφής. Η πλειοψηφία των εχθρικών στρατευμάτων παραδόθηκε. Ο Οκταβιανός, με τη δύναμή του ανανεωμένη, εξανάγκασε τον πρώην σύμμαχό του, το Λέπιδο, να συνταξιοδοτηθεί – έλαβε το αξίωμα του Pontifex Maximus, Αρχιερέα των Ρωμαίων – και μπήκε θριαμβευτικά στη Ρώμη. Ο Αγρίππας έλαβε την πρωτόγνωρη τιμή μιας ναυτικής κορώνας διακοσμημένης με ακρόπρωρα πλοίων. Ο Δίων αναφέρει πως τέτοιο αντικείμενο δεν «είχε λάβει ποτέ κανείς κι ούτε έλαβε ξανά έκτοτε».
Κατασκευή δημοσίων έργων
Ο Αγρίππας συμμετείχε σε μικρότερες στρατιωτικές εκστρατείες το 35 και 34 π.Χ., αλλά μέχρι το φθινόπωρο του 34 π.Χ. είχε επιστρέψει στη Ρώμη. Γρήγορα ξεκίνησε μια σειρά δημόσιων έργων, ανάμεσα στα οποία την αναπαλαίωση του υδραγωγείου που αποκαλείται υδραγωγείο του Μάρκου (Aqua Marcia), καθώς και την επέκταση των αγωγών του ώστε να καλύπτουν μεγαλύτερο μέρος της πόλης. Από τη θέση του Αγορανόμου (Aedile) που απέκτησε το 33 π.Χ. (υπεύθυνος για τα οικήματα και τις εορτές της πόλης), βελτίωσε τους δρόμους και καθάρισε τους υπονόμους. Επιπλέον οργάνωσε λαμπρά δημόσια θεάματα. Ο Αγρίππας άφησε σημάδι της θητείας του πραγματοποιώντας μεγάλες βελτιώσεις στην πόλη της Ρώμης, επισκευάζοντας και κτίζοντας υδραγωγεία, επεκτείνοντας τη Μεγάλη Αποχέτευση (Cloaca Maxima), κατασκευάζοντας λουτρά και περιστύλια και σχεδιάζοντας κήπους. Ενθάρρυνε επίσης τη δημόσια έκθεση έργων τέχνης.
Ήταν ασυνήθιστο ένας πρώην ύπατος να αναλαμβάνει την ταπεινότερη θέση ενός αγορανόμου, ωστόσο η τεράστια επιτυχία του Αγρίππα έσπασε αυτή την παράδοση. Προς το τέλος της ζωής του ο Αύγουστος καυχήθηκε πως «παρέλαβε τη Ρώμη φτιαγμένη από τούβλα και την παρέδωσε ντυμένη με μάρμαρο», εν μέρει χάρις τις εξαίρετες υπηρεσίες του Μ. Β. Αγρίππα.
Πόλεμος με την Αίγυπτο
thumb|260px|right|Το [[Πάνθεον του Αυτοκράτορα Αδριανού βασίστηκε σε σχέδια του Αγρίππα, αντικαθιστώντας ένα προγενέστερο κτίσμα που καταστράφηκε. Φέρει την επιγραφή M·AGRIPPA·L·F·COS·TERTIVM·FECIT, που σημαίνει «Μάρκος Αγρίππας, γιος του Λεύκιου, χτίστηκε κατά την τρίτη του θητεία ως Ύπατος».]] Ο Αγρίππας κλήθηκε ξανά στην ενεργό στρατιωτική δράση για να διοικήσει το στόλο της Ρώμης, όταν ξέσπασε ο τελευταίος καθοριστικός πόλεμος ανάμεσα στον Οκταβιανό και τον άσπονδο σύμμαχό του, τον Μάρκο Αντώνιο. Στο πλευρό του δεύτερου ήταν οι δυνάμεις της ερωμένης του –και συζύγου του σύμφωνα με το αιγυπτιακό δίκαιο– βασίλισσας Κλεοπάτρας Ζ΄, μονάρχη της Αιγύπτου. Ο Αγρίππας πήρε στρατηγικά υπό τον έλεγχό του την πόλη της Μεθώνης, στα νοτιοδυτικά της Πελοποννήσου και έπειτα έπλευσε βόρεια, λεηλατώντας την ελληνική ακτογραμμή και καταλαμβάνοντας την Κέρκυρα. Κατόπιν ο Οκταβιανός έφερε εκεί τις δικές του δυνάμεις, καθιστώντας το νησί βάση του στόλου του. Ο Αντώνιος έφερε τα στρατεύματα και το στόλο του στο Άκτιο, με τον Οκταβιανό να παρατάσσεται εναντίον του. Ταυτόχρονα ο Αγρίππας υποχρέωσε σε ήττα τον υποστηρικτή του Αντωνίου, τον Κουίντο Νασίδιο σε ναυμαχία στην Πάτρα. Ο Δίων αφηγείται επίσης πως, καθώς ο Αγρίππας έσπευδε να ενώσει το στόλο του με τα άλλα στρατεύματα στο Άκτιο, συνάντησε έναν από τους υφισταμένους του Αντωνίου, το Γάιο Σόσιο, ο οποίος εκείνη τη στιγμή πραγματοποιούσε αιφνιδιαστική επίθεση στον Λεύκιο Τάριο, σύμμαχο του Οκταβιανού. Η απρόσμενη άφιξη του Αγρίππα άλλαξε την έκβαση της μάχης.
Στις 2 Σεπτεμβρίου 31 π.Χ. έλαβε χώρα η περίφημη Ναυμαχία του Ακτίου. Η νίκη του Οκταβιανού, που τον κατέστησε κύριο της Ρώμης και της Αυτοκρατορίας, ήταν κυρίως επίτευγμα του Αγρίππα. Ως δείγμα ευγνωμοσύνης και αναγνώρισης, ο Οκταβιανός του έδωσε το χέρι της ανιψιάς του Κλαυδίας Μαρκέλλας της Πρεσβύτερης το 28 π.Χ. Ο Αγρίππας έγινε Ύπατος και για δεύτερη φορά από κοινού με τον Οκταβιανό την ίδια χρονιά. Το 27 π.Χ., ο Αγρίππας εξέτισε τρίτη θητεία με τον Οκταβιανό. Ήταν εκείνη την ίδια χρονιά, που η Σύγκλητος παρείχε στον Οκταβιανό την επωνυμία «Αύγουστος».
Τελευταία χρόνια
Ένα χρόνο πριν την επιτυχία του στο Άκτιο, ο τότε πεθερός του Αττικός, υποφέροντας από σοβαρή ασθένεια, αυτοκτόνησε το 32 π.Χ. Σύμφωνα με τον φίλο και βιογράφο τού τελευταίου, Κορνήλιο Νέπο, η απόφαση αυτή προκάλεσε μεγάλη θλίψη στον Αγρίππα.
Η φιλία του με τον Αύγουστο κλονίστηκε κάπως εξαιτίας του φθόνου του γαμπρού του, Μάρκου Κλαυδίου Μαρκέλλου, πιθανώς υποδαυλισμένη από τις ίντριγκες της Λιβίας, τρίτης συζύγου του Αυγούστου, που φοβόταν την επιρροή του Αγρίππα στον σύζυγό της. Η παράδοση θέλει τον Αγρίππα να εγκαταλείπει τη Ρώμη ως αποτέλεσμα, για να αναλάβει τη διακυβέρνηση των ανατολικών επαρχιών, ένα είδος τιμητικής εξορίας. Ωστόσο εκείνος έστειλε έναν λεγάτο του στη Συρία και ο ίδιος παρέμεινε στη Λέσβο, κυβερνώντας δι' αντιπροσώπου. Μια άλλη εκδοχή ήταν, πως βρισκόταν εκεί σε μυστική αποστολή διαπραγματεύσεων με τους Πάρθους, για να καταφέρει να επιστρέψει κάποια στρατιωτικά εμβλήματα που είχαν στην κατοχή τους. Μετά το θάνατο του Μάρκελλου, που έλαβε χώρα ένα χρόνο μετά την εξορία του, ο Αύγουστος τον κάλεσε πίσω στη Ρώμη, καθώς ένιωσε πως δε μπορούσε να αποχωριστεί τις υπηρεσίες του. Ωστόσο αν εξετάσει κανείς τα γεγονότα τοποθετώντας τα στο ευρύτερο πολιτικό πλαίσιο του έτους 23 π.Χ., μοιάζει απίθανο, τη στιγμή που αντιμετώπιζε ισχυρή αντιπολίτευση, να όρισε ο Αύγουστος έναν εξόριστο άνδρα υπεύθυνο του μεγαλύτερου τμήματος των ρωμαϊκών στρατευμάτων. Αυτό που μοιάζει πιθανότερο είναι η «εξορία» του Αγρίππα να αποτελεί μια προσεκτική τοποθέτηση ενός έμπιστου στρατιωτικού στην ηγεσία μιας μεγάλης στρατιάς ως εξασφάλιση, σε περίπτωση που αποτύγχαναν οι προσπάθειές του για διακανονισμό το 23 π.Χ. και ο Αύγουστος χρειαζόταν στρατιωτική υποστήριξη.
Θεωρείται ότι ο Μαικήνας συμβούλεψε το Αύγουστο να συνάψει ακόμη ισχυρότερους δεσμούς με τον Αγρίππα, κάνοντάς τον γαμπρό του. Έτσι ο Αύγουστος προέτρεψε τον Αγρίππα να χωρίσει τη Μαρκέλλα και να νυμφευτεί τη δική του μοναχοκόρη, την Ιουλία την Πρεσβύτερη το 21 π.Χ. Η τελευταία ήταν χήρα του Μαρκἐλλου και εξίσου διαβόητη για την ομορφιά, τις ικανότητες και την αδιάντροπη ακολασία της. Το 19 π.Χ. στον Αγρίππα ανατέθηκε η κατάπνιξη της εξέγερσης των Καντάβρων στην Ισπανία. Ονομάστηκε διοικητής των ανατολικών επαρχιών για δεύτερη φορά το 17 π.Χ., όπου η δίκαια και συνετή του διακυβέρνηση κέρδισε το σεβασμό και την καλή θέληση των ντόπιων πληθυσμών, ιδίως των Εβραίων. Ο Αγρίππας επίσης αποκατέστησε τον έλεγχο της Ρώμης στην Κιμμέρια Χερσόννησο (τη σημερινή Κριμαία).
Η τελευταία υπηρεσία του Αγρίππα ήταν η έναρξη της κατάκτησης του περιοχής του άνω Δούναβη ποταμού, που το 13 π.Χ. έγινε ρωμαϊκή επαρχία με το όνομα Παννονία. Απεβίωσε στην Καμπανία τον Μάρτιο του 12 π.Χ., στην ηλικία των 51 ετών. Ο γιος που απέκτησε μετά θάνατον, ο Μάρκος Βιψάνιος Αγρίππας Πόστουμος, ονομάστηκε έτσι προς τιμήν του. Ο Αύγουστος τίμησε τη μνήμη του με μια λαμπρότατη κηδεία και βρισκόταν σε πένθος για πάνω από ένα μήνα. Επέβλεψε επίσης προσωπικά την εκπαίδευση όλων των παιδιών του Αγρίππα.
Υστεροφημία
thumb|240px|Ανάγλυφο με τη μορφή του Μάρκου Αγρίππα. [[Βωμός της Ειρήνης (Ara Pacis Augustae), Ρώμη.]] Ο Αγρίππας υπήρξε επίσης γνωστός συγγραφέας, κυρίως έργων που σχετίζονται με την επιστήμη της γεωγραφίας. Υπό την επίβλεψή του, το όνειρο του Ιουλίου Καίσαρα για εξερεύνηση ολόκληρων των εδαφών της Αυτοκρατορίας έγινε πραγματικότητα. Κατασκεύασε έναν κυκλικό χάρτη, που αργότερα ο Αύγουστος χάραξε σε μάρμαρο, και που αργότερα τοποθετήθηκε στο μνημείο που έχτισε η αδερφή του, Βιψανία Πόλλα (Vipsania Polla). Ανάμεσα στα γραπτά του αναφέρεται και μια αυτοβιογραφία, σήμερα χαμένη.
Ο Μάρκος Βιψάνιος Αγρίππας, από κοινού με τον Γάιο Μαικήνα και τον Οκταβιανό, ήταν ένα από τα πρόσωπα που συνέβαλαν καθοριστικά στην ίδρυση της Ηγεμονίας, που κυβέρνησε την Αυτοκρατορία μέχρι την κρίση του τρίτου αιώνα που γέννησε τη δεσποτική περίοδο της Ρώμης. Ο εγγονός του Γάιος, είναι γνωστός στην ιστορία ως Αυτοκράτωρ Καλιγούλας, ενώ ο δισεγγονός του Λεύκιος Δομίτιος Αηνόβαρβος κυβέρνησε υπό το όνομα Αυτοκράτορας Νέρων.
Οικογένεια
Ο Μάρκος Αγρίππας απέκτησε αρκετά παιδιά:
Από την τρίτη του σύζυγο, Ιουλία την Πρεσβύτερη, κόρη του Οκταβιανού Αυγούστου:
Δείτε επίσης
Κατηγορία:Ρωμαίοι πολιτικοί Κατηγορία:Ρωμαίοι ναύαρχοι Κατηγορία:Στρατιωτικοί της Αρχαίας Ρώμης Κατηγορία:Ρωμαίοι συγγραφείς
Βυζαντινή κρήνη της Ξηροκρήνης
H Βυζαντινή κρήνη της Ξηροκρήνης είναι ένα ιστορικό διατηρητεό μνημείο στην πόλη της Θεσσαλονίκης προστατευόμενο από το Υπουργείο Πολιτισμού.
Η κρήνη βρίσκεται στη συνοικία Ξηροκρήνη, στην περιοχή του Νέου Σιδηροδρομικού Σταθμού, στην αυλή κτηρίου επί της οδού Διδασκαλίσσης Βασιλικής Παπαθανασίου 42. Η κρήνη είναι κατασκευασμένη από κεραμικές πλίνθους και λίθους, και η πρόσοψη κοσμείται με βυζαντινό ημικυκλικό τόξο και κεραμοπλαστικά κοσμήματα. Η επιγραφή του ιδρυτή δεν διασώζεται και το ακριβές έτος ανέγερσής της είναι άγνωστο. Στην ίδια περιοχή βρέθηκαν και τα θεμέλια της Παλαιοχριστιανικής Βασιλικής Ξηροκρήνης, ναού του 6ου αιώνα μ.Χ.
Η περιοχή αποτελούσε σημαντικό λατρευτικό κέντρο κατά την πρωτοχριστιανική και Βυζαντινή περίοδο και μέχρι σήμερα έχουν ανασκαφεί τρεις παλαιοχριστιανικοί ναοί οι οποίοι πιθανόν συνδέονται με το μαρτύριο και τη μνήμη του αγίου Νέστορα ή των τριών αδελφών μαρτύρων Αγάπης, Ειρήνης και Χιονίας που επίσης μαρτύρησαν εκεί. Στη συμβολή των οδών Λαγκαδά και Αγίου Δημητρίου, βρέθηκε χριστιανικός ναός του πρώτου μισού του 5ου αιώνα μ.Χ. Ανασκαφές έφεραν επίσης στο φως άλλους δυο παλαιοχριστιανικούς ναούς. Ο προαναφερθείς Ναός του 6ου αιώνα (Παλαιοχριστιανική Βασιλική Ξηροκρήνης) εντοπίστηκε στην οδό Μαργαροπούλου 20 – πίσω από τον Ν.Σιδηροδρομικό Σταθμό. Ένας ακόμη παλαιοχριστιανικός ναός ανακαλύφθηκε στις παρυφές του δυτικού αρχαίου νεκροταφείου λίγο έξω από την πλατεία Δημοκρατίας κτισμένος μάλιστα πάνω σε ένα συγκρότημα αποθηκών της ύστερης αρχαιότητας, καταδεικνύοντας και τον εμπορικό χαρακτήρα του τόπου. Ο ναός αυτός καταστράφηκε τον 7ο μ. Χ. αιώνα ενδεχομένως από σλαβικές επιδρομές. .
Μονή Πελαγίας Βοιωτίας
Η Μονή Πελαγίας ή Ιερά Μονή Γενεθλίου της Θεοτόκου είναι ορθόδοξη χριστιανική μονή στην περιοχή της Βοιωτίας και ανήκει στη Τοπική Κοινότητα του Ακραιφνίου. Βρίσκεται σε ένα μικρό οροπέδιο του όρους Πτώο κοντά στα χωριά Ακραίφνιο και Κόκκινο. Από το μοναστήρι αυτό το Πτώο ονομάζεται και όρος Πελαγίας. Η ονομασία της μονής σύμφωνα με μία άποψη οφείλεται σε ένα εκκλησάκι που έκτισε στην περιοχή κατά τους πρώτους χριστιανικούς χρόνους μία Ρωμαία με το όνομα Πελαγία. Βρίσκεται στην ίδια θέση που ήταν χτισμένος κατά την αρχαιότητα ο ναός του Πτώου Απόλλωνα που αναφέρεται από τον Παυσανία.
Για την χρονολογία ίδρυσης της μονής υπάρχουν διάφορες απόψεις. Σύμφωνα με μία άποψη η ίδρυσή της τοποθετείται στα μέσα του 12ου αιώνα ενώ με βάση άλλες απόψεις τον 16ο ή 17ο
Παραπομπές
Πελαγιας Μονη Πελαγιας
Μονή Αγίου Γεωργίου Κουδουνά
Η μονή Αγίου Γεωργίου Κουδουνά (τουρκικά: Aya Yorgi Manastırı), Πριγκήπου είναι από τις αρχαιότερες των Πριγκηπονήσων, αφού ήταν κτισμένη το 10ο αιώνα στα χρόνια του Νικηφόρου Φωκά.
Το 1204 ερειπώθηκε από τους Λατίνους επιδρομείς της Δ΄ Σταυροφορίας. Επίσης, το 1302 σε πειρατική επιδρομή τα κτίριά της καταστράφηκαν από φωτιά. Αναγκαστικά οι μοναχοί της την εγκατέλειψαν, αφού πρώτα έκρυψαν την εικόνα του Αγίου Γεωργίου σε απόκρημνη, δυσπρόσιτη περιοχή. Την εικόνα ανακάλυψε πολλούς αιώνες αργότερα ένας τσοπάνος από την Πελοπόννησο, στον ύπνο του οποίου είχε εμφανιστεί ο άγιος, σύμφωνα με τοπική παράδοση. Έτσι ξαναχτίστηκε η μονή, στα 1751-1752 σύμφωνα με πατριαρχικά σιγίλια, από τον μοναχό Ησαΐα.
Το 1781 η μονή προσαρτήθηκε στην Αγία Λαύρα των Καλαβρύτων. Το 1806 κτίστηκε στο βουνό το συγκρότημα των «παλιών» κελιών, όπως αποκλήθηκαν μεταγενέστερα, από τον ηγούμενο Αρσένιο. Το 1821, με το ξέσπασμα της ελληνικής επανάστασης, οι Τούρκοι γνωρίζοντας τη σχέση της μονής με τη Λαύρα της Πελοποννήσου επιτέθηκαν στο μοναστήρι και σκότωσαν τους καλογήρους. Σώθηκαν μόνο δύο, οι οποίοι διέφυγαν, ξυρισμένοι και μεταμφιεσμένοι. Τα επόμενα χρόνια η μονή κατάφερε να ξαναλειτουργήσει, έστω και με δυσκολία. Μάλιστα, το 1884 ανεγέρθηκε διώροφο πέτρινο κτίριο, από τον ηγούμενο Αρσένιο, ενώ το 1908 κτίστηκε νέο ευρύχωρο καθολικό από τον αρχιμανδρίτη Διονύσιο, ο οποίος μόνασε ως το 1936 που απεβίωσε σχεδόν αιωνόβιος. Στο μεταξύ μετά το 1922 η μονή έχασε την κτηματική περιουσία της, η οποία απαλλοτριώθηκε από το τουρκικό κράτος.
Μετά το θάνατο του Διονυσίου, στη μονή απέμεινε ως μοναδικός μοναχός, ο υποτακτικός του Κλεόνικος, που την υπηρέτησε ως το θάνατό του, το 1969. Τον διαδέχθηκε ο Κωνσταντίνος Παϊκόπουλος. Μια πυρκαγιά που ξέσπασε το 1986 στις πλαγιές του βουνού, έφτασε ως τα ιστορικά κελιά της μονής καταστρέφοντάς τα. Έτσι έχασε την επιβλητικότητά της και την παραδοσιακή μορφή της. Οι μεταγενέστερες ατυχείς παρεμβάσεις αλλοίωσαν τη φυσιογνωμία της.
Πηγές
Γεωργιου Κατηγορία:Πρίγκηπος
Μπουζάου
Το Μπουζάου (ρουμ. Buzău, γερμανικά Busäu, ουγγρικά Bodzavásár, τουρκικά Boze) είναι πόλη της νοτιοανατολικής Ρουμανία,109 χιλιόμετρα βορειοανατολικά του Βουκουρεστίου. Ανήκει στην ιστορική γεωγραφική περιοχή της Μουντενίας, στο ανατολικό άκρο της. Είναι πρωτεύουσα της ομώνυμης επαρχίας, χτισμένη στη δεξιά όχθη του ομώνυμου ποταμού, ανάμεσα στη νοτιοανατολική κύρτωση των Καρπαθίων και την Πεδιάδα Μπίριγκαν.
Πληθυσμός
Κατά την απογραφή του 2011, ο πληθυσμός του Μπουζάου είχε την ακόλουθη εθνοτική σύνθεση:
Αξιοθέατα
Από το Κοινοτικό Μέγαρο η Οδός Κούζα Βοντά, που διαθέτει κτίρια του τέλους του 19ου αιώνα, οδηγεί στο παζάρι.
Το παλαιότερο κτίριο στο Μπουζάου είναι η οικία Vergu-Mănăilă, που χτίστηκε το 17ο ή 18ο αιώνα ως αρχοντικό βογιάρων. Ανακαινισμένο μεταξύ 1971-1974, σήμερα φιλοξενεί το τοπικό Μουσείο Εθνογραφίας και λαϊκής τέχνης.
Μια παλιά παράδοση της πόλης είναι η εμποροπανήγυρη Drăgaica, του Αγίου Ιωάννη (24 Ιουνίου), που ανάγεται σε παραδοσιακές ζωοπανηγύρεις βοσκών στα βουνά του Μπουζάου, που μεταφέρθηκε στο Μπουζάου λίγο πριν το 18ο αιώνα.
Γεωγραφία
Το Μπουζάου βρίσκεται ανάμεσα στην κοιλάδα του ομώνυμου ποταμού, που αποτελεί το βόρειο όριό του, στους πρόποδες της κύρτωσης των Καρπαθίων και της Πεδιάδας του Δούναβη. Έχει σχήμα στενόμακρο, καθώς είναι μεγαλύτερη κατά μήκος του ποταμού και μικρότερη απέναντι. Το υψόμετρο του Μπουζάου κυμαίνεται από 101 μέτρα στα βορειοδυτικά, κοντά στους λόφους, έως 88 μέτρα κοντά στον ποταμό, με ένα μέσο όρο 95 μέτρων (όπως είναι και το υψόμετρο στην πλατεία Δακίας, στο κέντρο). Ετσι το Μπουζάου βρίσκεται επίπεδο ανάγλυφο, με 10 μέτρα υψομετρική διαφορά κατά μήκος μίας γραμμής 4 km.
Kλίμα
Η ετήσια βροχόπτωση ανέρχεται σε 500 χιλιοστά και το χειμώνα το χιόνι μπορεί να φτάσει και τα 30 cm. Το ποτάμι Μπουζάου έχει συχνές διακυμάνσεις της ροής, ειδικά την άνοιξη, όταν το λιώσιμο του χιονιού στα βουνά αυξάνει τη ροή του νερού. Για το λόγο αυτό η πόλη χτίστηκε μακριά από τη βαθιά κοίτη και το ποτάμι δεν κατακλύζει την πόλη. Στις μεγάλες πλημμύρες του 2005 στη Ρουμανία, τα νερά κατέστρεψαν τη γέφυρα στον ποταμό βόρεια της πόλης, αλλά δεν έκανε καμία απολύτως ζημιά στην πόλη.
Το κλίμα είναι κυρίως ηπειρωτικό, με μέσο όρο 92 ημερών παγετού το χρόνο (16 ημέρες με θερμοκρασίες κάτω των -10 βαθμών Κελσίου), αλλά και με 92 ημέρες του καλοκαιριού, επιρρεπείς σε υπερβολική ζέστη και ξηρασία.
Χλωρίδα και πανίδα
Η χλωρίδα εκπροσωπείται στο Μπουζάου από το υπόλοιπο του Codrii Vlăsiei (παλιού δάσους) στα δυτικά, ένα δάσος καστανιές στη Λεωφόρο Nικολάε Μπαλτσέσκου και φιλύρες στη Λεωφόρο Ουνιρίι. Μεταξύ άλλων καλλιεργούνται από τους ντόπιους στις αυλές συνήθως διάφορα είδη τριανταφυλλιάς, υάκινθοι, τουλίπες, παιώνιες, γεράνια και πετούνιες, καθώς και κληματαριές και κισσοί για σκιά.
Η άγρια πανίδα στο Μπουζάου αντιπροσωπεύεται από είδη της πόλης χαρακτηριστικά του εύκρατου κλίματος. Τα πιο κοινά πουλιά είναι ο σπιτοσπουργίτης, η δεκαοχτούρα και η καρδερίνα, ενώ τα τρωκτικά αντιπροσωπεύονται από το κουνάβι και τον καφέ αρουραίο. Στις λίμνες ζουν μικρά ψάρια και χέλια, καθώς και πράσινες σαύρες και σαλιγκάρια.
Πρώτες καταγραμμένες ιστορικές μαρτυρίες
Σύμφωνα με το Ρουμάνο αρχαιολόγο Βασίλε Παρβάν ο ποταμός Μουσαίος που αναφέρεται σε μια επιστολή από τον Ιωάννη Σωρανός, διοικητής της Μικράς Σκυθίας, στον αρχιεπίσκοπο της Καισαρείας (περίπου 400 μ.Χ.) θα πρέπει να ταυτίζεται με το σύγχρονο Μπουζάου. Το έγγραφο, που φυλάσσεται σε αντίγραφα στη Βιβλιοθήκη του Βατικανού και στη Μαρκιανή Βιβλιοθήκη της Βενετίας, λέει για το μαρτύριο ενός χριστιανού ιεραπόστολου με το όνομα Σάββας, που πνίγηκε από τους Γότθους στον ποταμό Μουσαίο. Από τον 20ο αιώνα, ο Σάββας θεωρείται πνευματικός προστάτης της πόλης του Μπουζάου καθώς και αρκετών τοπικών χωριών.
Αρκετοί τάφοι (3ου έως 5ου αιώνα) βρέθηκαν στο Μπουζάου καθώς και νομίσματα που αποδεικνύουν την παρουσία ενός οικισμού στη θέση της σύγχρονης πόλης.
Πόλη-αγορά και επισκοπή το Μεσαίωνα
Η παλαιότερη αναφορά του Μπουζάου ως πόλης-αγοράς (Targ) και τελωνειακού σταθμού βρίσκεται σε ένα έγγραφο, με ημερομηνία 31 Ιανουαρίου 1431, που εκδόθηκε από το Νταν Β΄, βοεβόδα της Βλαχίας. Το έγγραφο ανέφερε ότι οι πωλητές από το Μπρασόβ ήταν ελεύθεροι να εμπορεύονται σε διάφορες πόλεις της Βλαχίας (μεταξύ αυτών το Μπουζάου) ακριβώς όπως ήταν κατά τη διάρκεια της βασιλείας του Μίρτσεα Α΄ (1386–1395). Αυτά τα προνόμια αργότερα ενισχύθηκαν από το Βλαντ Γ΄ τον Ανασκολοπιστή, που δήλωσε ότι οι δρόμοι που πρέπει να ακολουθούν πωλητές έπρεπε να είναι: μέσω του Ρούτσαρ, του Πράχοβα, του Τελεαζέν ή του Μπουζάου. Ο Γκούσταβ Τράιμπερ στο έργο του Siebenburgische Viertel Jahresschrit αναφέρει ότι πριν από το 12ο αιώνα, η πόλη περιβαλλόταν από τείχος με τέσσερις πύλες προς τις τέσσερις κύριες κατευθύνσεις.
Το 1500, ο Ράντου ο Μέγας (βοεβόδας της Βλαχίας) δημιούργησε την επισκοπή του Μπουζάου, κάνοντας την πόλη πνευματικό κέντρο της Ανατολικής Βλαχίας. Το 1507 το Μπουζάου εμφανίζεται (με το όνομα Μπόζα) για πρώτη φορά σε ένα χάρτη, από το Νικόλαο Γερμανό (Γερμανό χαρτογράφο). Εκείνη την εποχή η πόλη ήταν η 4η μεγαλύτερη πόλη της Βλαχίας και σημαντικός εμπορικός εταίρος τoυ Μπρασόβ. Μεταξύ 1503 και 1515, οι πωλητές από το Μπουζάου διαπραγματεύονται εμπορεύματα αξίας 2.245.835 άσπρων (οθωμανικό νόμισμα). Εγγραφο του 1536 δείχνει ότι η πόλη διοικείτο από ένα Judet (δήμαρχο) και 12 εκλεγμένους pârgari (δημοτικούς σύμβουλους). Υπόγειες σήραγγες που χρονολογούνται από τον16ο αιώνα, συνέδεαν το συγκρότημα της επισκοπής, το κέντρο της πόλης και το Πάρκο Κριγκ (εκείνη την εποχή, απλώς ένα μεγάλο δάσος στα περίχωρα της πόλης). Ο ρόλος τους ήταν να αποθηκεύουν εφόδια και να φυγαδεύουν τους κατοίκους σε περίπτωση κινδύνου.
Το 1571, ανεγέρθηκε η μονή Μπάνου. Το όνομα του μοναστηριού, "Μπάνου", δηλώνει τον τίτλο ευγενείας του κατασκευαστή του, μπαν Ανδρόνικου Καντακουζηνού. Η εκκλησία του μοναστηριού ξαναχτίστηκε από την Αντριάνα, σύζυγο του Σερμπάν Καντακουζηνού, το 1722. Μετά το νόμο εκκοσμίκευσης των μοναστικών περιουσιακών στοιχείων του 1863, η μονή διαλύθηκε, η εκκλησία όμως διατηρήθηκε.
Εγγραφο του 1575 αναφέρει το παζάρι (μόνιμη αγορά με καταστήματα, αποθήκες, κελάρια και αποθηκευτικούς χώρους). Το παζάρι του Μπουζάου ήταν το δεύτερο παλαιότερο στη Βλαχία. Στο τέλος του 16ου αιώνα το Μπουζάου χωρίστηκε σε τέσσερα τμήματα: την επισκοπή με τους υπαλλήλους της, το μοναστήρι Μπάνου και τους υπαλλήλους του, την παλιά αγορά και την κυρίως πόλη (που βρίσκεται μεταξύ της επισκοπής και του μοναστηριού).
Κατά την τελευταία δεκαετία του 16ου αιώνα περίπου 18.000 Σέρβοι εγκαταστάθηκαν στη Βλαχία. Αρκετές οικογένειες κατοίκησαν το Μπουζάου, ιδρύοντας μια γειτονιά γνωστή μέχρι σήμερα με το όνομα Σέρβοι που βρίσκεται στην όχθη του Ποταμού Μπουζάου. Αργότερα, το 1792-1838, πολλοί Βούλγαροι πρόσφυγες εγκαταστάθηκαν στην ίδια γειτονιά. Λόγω ομοιοτήτων των μητρικών γλωσσών των δύο αυτών εθνοτικών ομάδων, οι ντόπιοι ονόμασαν και τους νέους πρόσφυγες Σέρβους. Στους Βούλγαρους παραχωρήθηκε γη στις όχθες του ποταμού, όπου δημιούργησαν λαχανόκηπους.
Διαδοχικές καταστροφές
Τα τέλη του Μεσαίωνα έφεραν στην πόλη ένα κύμα καταστροφών, καθώς το Μπουζάου πλήρως ή εν μέρει καταστράφηκε από πολλούς πολέμους και ξένες στρατιωτικές εισβολές, καθώς και φυσικές καταστροφές.
Στο Μπουζάου το 1596 ήταν εγκατεστημένος ο στρατός του Μιχαήλ Βιτεάζουλ. Οταν ο στρατός έφυγε, η πόλη καταστράφηκε το 1597 από επιδρομές Οθωμανών και Τατάρων. Το επόμενο έτος ο Μιχαήλ Βιτεάζουλ έφερε δώρα στους κατοίκους της πόλης να αντισταθμίσει τις ζημίες. Ο χρονικογράφος Βαλτάσαρ Βάλτερ περιέγραψε την εισβολή των Τατάρων του 1597:
Λεηλάτησαν τις πεδιάδες γύρω από το Μπουζάου, τη Βραΐλα, το Βουκουρέστι και άλλες πόλεις που οι Τούρκοι είτε είχαν αφήσει ανέγγιχτές ή δεν είχαν καταστρέψει ολοσχερώς, συνέλαβαν τους ντόπιους αιχμάλωτους και έκλεψε όλη τη σοδειά της χρονιάς, καίγοντας τα περισσότερα μέρη.
Τον Απρίλιο του 1616, πολλά σπίτια στο Μπουζάου κάηκαν σε μιας Πολωνική εισβολή, κατά τη διάρκεια ενός από τους Μολδαβικούς Πολέμους. Οι κάτοικοι κατέφυγαν στα κοντινά βουνά και τα δάση. Όλες οι υπάρχοντες τίτλοι γης χάθηκαν τότε. Ένα χρόνο αργότερα, τον Ιούλιο του 1617, η πόλη καταλήφθηκε και πάλι από τον Οθωμανικό στρατό.
Το Μπουζάου λεηλατήθηκε από τους Τατάρους και πάλι το 1623, όπως επισημαίνεται από τον Mατέι Μπασάραμπ σε επιστολή του 1633:
[Η Επισκοπή του Μπουζάου] είναι εντελώς έρημη, υποδουλωμένη και καμένη από τους ειδωλολάτρες Τατάρους όλα αυτά τα χρόνια.
Μια τουρκική εισβολή του 1659 είχε πάλι ως αποτέλεσμα η πόλη να καεί και να καταστραφεί και οι ντόπιοι να οδηγηθούν στην αιχμαλωσία. Το 1679 το Μπουζάου λεηλατήθηκε ξανά από τους Οθωμανούς. Η πόλη ξαναχτιζόταν κάθε φορά, έτσι εμφανίζεται σε χάρτη της Βλαχίας του 1700, τυπωμένο στην Πάντοβα από το στόλνικο Κωνσταντίνο Καντακουζηνό. Ο χάρτης δείχνει 22 άλλες πόλεις και πόλεις-αγορές της χώρας.
Μετά από μια περίοδο σχετικής ειρήνης, κατά την οποία η επισκοπή επιδοτήθηκε από τον ηγεμόνα για να ανοίξει ένα σχολείο στα ελληνικά και ένα άλλο στα σλαβονικά το 1739, κατά τη διάρκεια ενός Ρωσοτουρκικού Πολέμου Ρωσικά στρατεύματα καθώς και Κοζάκοι λεηλάτησαν το Μπουζάου, παίρνοντας μαζί τους τον επίσκοπο καθώς έφευγαν.
Σε ένα άλλο Ρωσοτουρκικό Πόλεμο, Οθωμανοί στρατιώτες έκαψαν όλα τα καταστήματα και τα σπίτια, ισοπεδώνοντας την πόλη. Ο επισκοπικός ναός καταστράφηκε και ο επίσκοπος μετακινήθηκε προσωρινά στο Βουκουρέστι. Η εκκλησία του μοναστηριού Μπάνου γλύτωσε την καταστροφή, αλλά όχι το 1774 από σεισμό. Επίσης η πόλη πάλι καταστράφηκε για μια ακόμη φορά κατά το Ρωσοτουρκικό πόλεμο του 1787 - 1792. Η μακρά σειρά πολεμικών ζημιών συνεχίστηκε το 1806 και το 1807, όταν ο οθωμανικός στρατός έκαψαν την πόλη ολοσχερώς, αφήνοντας 230 νεκρούς. Οι ντόπιοι κατέφυγαν στην κοιλάδα του ποταμού Nίσκοβ, απ 'όπου επέστρεψαν μόνο το 1812.
Η τελευταία φορά που η πόλη καταστράφηκε από πόλεμο ήταν το 1821 στην Ελληνική Επανάσταση. Μετά από αυτό, υπό το φως της δημιουργίας του Οργανικού Κανονισμού, ξεκίνησε μια περίοδος ανασυγκρότησης και εκσυγχρονισμού. Επίσης η Βλαχία έπαψε να είναι θέατρο επιχειρήσεων των πολέμων μεταξύ της Οθωμανικής Αυτοκρατορίας και της Ρωσίας, καθώς οι συγκρούσεις μεταφέρθηκαν μακρύτερα, στην Κριμαία, τα Νότια και Δυτικά Βαλκάνια και τον Καύκασο.
Έτσι, αν και το όνομα Μπουζάου μαρτυρείται από έγγραφα ως ένα ποτάμι με μια πόλη στις όχθες του από τον 4ο αιώνα και ως πόλη-αγορά από το 1431, το παλαιότερο κτίριο στην πόλη είναι το σπίτι Vergu-Mănăilă, που ανεγέρθηκε μόλις το 18ο αιώνα, περίπου το 1780. Το σπίτι αυτό ανήκε τότε σε υψηλόβαθμο βογιάρο ονόματι Βέργκου, στον οποίο ανήκαν ένα καπηλειό και ένα αρτοποιείο κοντά στο σπίτι.
Ανάπτυξη του 19ου αιώνα
Κατά τη διάρκεια του 19ου αιώνα, η πόλη ξεπέρασε τις δυσκολίες των επανειλημμένων ανοικοδομήσεων και άρχισε να αναπτύσσεται ως μια σύγχρονη πόλη με υγιείς επιχειρήσεις και πολιτιστική ζωή. Το δάσος Κριγκ έγινε τόπος αναψυχής για τους ντόπιους γύρω στα 1829 και τελικά οργανώθηκε ως δημόσιος κήπος το 1850.
Αρχισαν να ιδρύονται σχολεία, όπως η σχολή τοιχογραφίας και αγιογραφίας, που άνοιξε η επισκοπή, με επικεφαλής το Nικολάε  Tεοντορέσκου και όπου μαθήτευσε ο Γκεόργκε Tαταρέσκου. Ένα χρόνο αργότερα άνοιξε η Εθνική Σχολή (το πρώτο σχολείο στο Μπουζάου, στη ρουμανική γλώσσα) και το 1838 εγκαινιάστηκε η Școala Normală (σχολή για εκπαιδευτικούς) από τον επίσκοπο Διονύσιο Ρωμανό. Η Școala Normală εκπαίδευσε δασκάλους για τα σχολεία της πόλης και 115 χωριά. Η θεολογική σχολή του Μπουζάου άνοιξε το 1836. Ήταν το πρώτο σχολείο δευτεροβάθμιας εκπαίδευσης στο Μπουζάου και η δεύτερη θεολογική σχολή στη Βλαχία, μετά από εκείνη στο Βουκουρέστι.
Γύρω στα 1837-1840 στον κεντρικό δρόμο τοποθετήθηκε δημόσιος φωτισμός. Οι λάμπες του δρόμου χρησιμοποιούσαν κεριά από ζωικό λίπος. Από το 1861 ο αριθμός των λαμπτήρων αυξήθηκε από 38 σε 50. Το 1841 οι δρόμοι επανευθυγραμμίστηκαν "με αστικούς κανόνες".
Από το 1842 η πόλη είχε μόνιμο γιατρό, φαρμακείο, πυροσβέστες και επίσημα εξουσιοδοτημένη μαία.
Κατά τη διάρκεια της Βλαχικής Επανάστασης του 1848, αμέσως μετά τη σύσταση της κυβέρνησης στο Βουκουρέστι τον Ιούνιο, ιδρύθηκε μια "Εθνική Φρουρά" υπό τους Μπάρμπου και Νικολάε Μπαλτσέσκου. Ωστόσο η επανάσταση καταπνίγηκε από τις ρωσικές και οθωμανικές δυνάμεις, και το Μπουζάου καταλήφθηκε από το ρωσικό στρατό για τρία χρόνια. Ο ρωσικός στρατός σύντομα κατέλαβε και πάλι το 1853 το Μπουζάου, κατά τη διάρκεια του Κριμαϊκού Πολέμου. Μετά τη λήξη της κατοχής η ανάπτυξη της πόλης συνεχίστηκε.
Στα ειδικά διβάνια (συνελεύσεις), που οργανώθηκαν μετά το Συνέδριο των Παρισίων το 1856, η μεγάλη πλειοψηφία των εκπροσώπων του Μπουζάου ψήφισε υπέρ της ένωσης της Βλαχίας με τη Μολδαβία. Αργότερα, μετά την ολοκλήρωση της προσωπικής ένωσης στις 5 Φεβρουαρίου 1859, ο Πρίγκιπας Αλέξανδρος Ιωάννης Κούζας έγινε δεκτός με ενθουσιασμό από τους κατοίκους του Μπουζάου και πείστηκε να περάσει τη νύχτα στην πόλη στο δρόμο του από το Ιάσιο προς το Βουκουρέστι. Ο νεοεκλεγείς πρίγκιπας της Βλαχίας και της Μολδαβίας έφυγε από την πόλη την επόμενη μέρα μέσω της Strada Mare, δρόμο γνωστό σήμερα με το όνομα Bulevardul Unirii (Λεωφόρος Ένωσης).
Τα κτίρια στην Οδό Κούζα Βοντά (εκείνη την εποχή γνωστή ως Strada Târgului - Oδός Αγοράς) ανεγέρθηκαν μεταξύ 1850 και 1880 στο στυλ των διώροφων κτιρίων της Νοτιο-Ανατολικής Ευρώπης του 19ου αιώνα, με καταστήματα στο ισόγειο και κατοικίες στον επάνω όροφο.
Η πολιτιστική ζωή άνθισε και το 1852, πραγματοποιήθηκε στο Μπουζάου η πρώτη θεατρική παράσταση. Το 1854 ένα τυπογραφείο εισήχθη από την επισκοπή από τη Βιέννη και στη συνέχεια χρησιμοποιήθηκε για την εκτύπωση της Αγίας Γραφής του Μπουζάου, της τέταρτης στη Ρουμανία (οι τρεις πρώτες ήταν η Βίβλος του Βουκουρεστίου το 1688, μια που τυπώθηκε στο Μπλαζ το 1792 και μια τυπωμένη στην Αγία Πετρούπολη το 1819).
Ο δημόσιος φωτισμός βελτιώθηκε το 1860 με την εισαγωγή λαμπτήρων πετρελαίου. Την ίδια χρόνια δόθηκαν αριθμοί στα σπίτια και οι δρόμοι στρώθηκαν με πέτρες. Το 1865 άνοιξε το Νοσοκομείο Γκαρλάσι (σήμερα, Νοσοκομείο Λοιμωδών Νόσων), όντας το πρώτο νοσοκομείο της πόλης.